Coenie Oosthuizen is ŉ ware spanmanCoenie Oosthuizen Wanneer die son oor ŉ paar jaar begin water trek en ’n sak hardekool hout word nader getrek, sal die heldhaftige verhaal van Coenie Oosthuizen oorvertel word. Ja, Pieter-Steph du Toit is Saterdag in Perth in die toets in die Rugbykampioenskap tussen die Bokke en Wallabies as Speler van die Wedstryd aangewys ná sy uithaler-vertoning. Maar as daar ŉ eerbewys moes gaan vir deursettingsvermoë, om jou lyf vir ŉ spanmaat op die spel te plaas en deur die pyngrens te speel, was daar net een wenner: Coenie Oosthuizen. Hy het reeds in die eerste helfte ŉ armbesering opgedoen en het ŉ paar keer in die rigting van die paviljoen gekyk. Eers in die vierde kwart van die wedstryd is hy deur Trevor Nyakane vervang. Maar toe slaan die noodlot toe. Nyakane loop deur en doen ŉ diep sny aan een van sy oogbanke op. Hy is bebloed van die veld af en die diep wond is met verskeie steke geheg. Hy kon nie voortspeel nie, maar wat nou gedoen? Moenie eens vra nie, want Oosthuizen is met ŉ verbinde voorarm weer opgestuur. Ná die wedstryd is daar vasgestel dat hy sy arm gebreek het en hy sal Maandag in Durban verder ondersoek word om die erns van die besering vas te stel. Dit laat ŉ mens onwillekeurig aan die legendariese All Black-slot Colin Meads se heldedade terugdink toe hy in 1970 in Springs teen Oos-Transvaal sy arm gebreek het. Die voorval het in die sesde minuut gebeur toe Meads die losskakel Earl Kirton, wat op die grond gelê het, probeer beskerm het. ŉ Woeste skop, wat volgens Kirton na hom gemik was, het Meads se arm gebreek, maar hy het bly voortspeel, vir nog 74 minute. Die All Blacks het vinger gewys na Skip Henderson, die Rooi Duiwels se slot en kaptein, maar dis nooit bewys nie. Toe Meads ná die baklei-wedstryd meegedeel is dat sy toer dalk verby was, het hy droogweg opgemerk: “At least we’ve won the bloody game.” Meads wou dit nie aanvaar nie, het nege toerwedstryde uitgesit en toe met ŉ stut in die derde en vierde toets gespeel. Dis sulke heldedade wat spelers van ander onderskei.